**Omien osakkeiden käsittelystä kirjanpidossa**

Yhtiön ostaessa vapaaehtoisilla kaupoilla omia osakkeitaan osakkeenomistajiltaan, on kyse osakeyhtiölain 15 luvun tarkoittamasta omien osakkeiden hankkimisesta.

Yhtiö voi hankkia omia osakkeitaan sekä vapaalla omalla pääomalla että sidotulla omalla pääomalla. Omien osakkeiden hankinta tapahtuu pääsääntöisesti yhtiön vapaan oman pääoman puitteissa, samoilla edellytyksillä kuin osingonjako olisi mahdollinen.

Jos yhtiö kuitenkin käyttää omien osakkeiden hankintaan sidottua omaa pääomaa, on noudatettava osakeyhtiölain 14 luvun osakepääoman alentamista koskevaa velkojiensuojamenettelyä.

**Omien osakkeiden hankinta**

Esimerkiksi: Yritys on sopinut ostavansa entisen työntekijän omistamat Yrityksen osakkeet hintaan 5000 euroa. Yhtiökokous on tehnyt tästä päätöksen. Samalla on päätetty myös, ettei osakepääomaa tämän osalta alenneta. Hankitut osakkeet kirjataan Debet edellisten tilikausien voitto/tappio Kredit pankki 5 000 euroa. Edellisten tiilikausien voitto/tappio ryhmään voi myös perustaa oman tilin omien osakkeiden kirjauksia varten, joka helpottaa seuraamaan tapahtumia.

Vain arvopaperimarkkinalain mukaisen julkisen kaupankäynnin kohteena oleva julkinen yhtiö saa merkitä omat osakkeensa taseeseen. Muilla kuin edellä mainituilla julkisilla yhtiöillä omat osakkeet eivät sisälly taseen eriin vaan ne ilmoitetaan liitetiedoissa.

Yksityisessä osakeyhtiössä vähintään yhden osakkeen tulee olla muun kuin yhtiön hallussa. Julkinen osakeyhtiö voi hankkia enintään kymmenesosan osakkeistaan

Hankitut osakkeet voidaan jättää yhtiöön tai hallitus voi milloin tahansa päättää niiden mitätöimisestä. Osakkeet on mitätöity, kun ilmoitus mitätöinnistä on rekisteröity.

**Varainsiirtovero**

Sekä omien osakkeiden lunastamisesta että hankkimisesta on suoritettava varainsiirtoveroa. Vero kirjataan osakkeen hankintamenoon, eli kirjaus voittovaroista kuten osakkeiden ostokin.

Arvopaperipörssissä tapahtuvista kaupoista ei varainsiirtoveroa kuitenkaan suoriteta.

**Omien osakkeiden myynti**

Omien osakkeiden luovuttamisesta päättää yhtiökokous tai hallitus yhtiökokouksen valtuutuspäätöksen nojalla. Yhtiöoikeudessa Omien osakkeiden luovuttaminen käsitellään osakeannin tavoin.

Myytäessä yhtiön hallussa olevia omia osakkeita voittovaroihin palautetaan hankkimisen yhteydessä vähennetty määrä. Kirjaus edellisten tilikausien voitto / tappiot ryhmään. Yhtiön saadessa rahaa osakkeista enemmän kuin niiden hankintahinta oli, kirjataan ylimenevä määrä vapaan oman pääoman rahastoon.

Jos taasen omien osakkeiden arvo on alentunut, voittovaroihin palautetaan myynnistä saatu kauppahinta. Luovutustappio jää lopullisesti rasittamaan voittovaroja.

Kirjanpidon asiantuntija

Teija Kerbs

Helsingin seudun kauppakamari